एक ओर बिहार के बाहुबली नेता अवुरी पूर्व राजद सांसद मोहम्मद शहाबूद्दीन के पटना हाईकोर्ट से जमानत मिल चुकल बा त दोसरा ओर मोकामा के निर्दलीय विधायक अवुरी पूर्व जदयू नेता अनंत सिंह के दिन फिरे के नाम नईखे लेत।
राजद के राष्ट्रीय कार्यकारिणी के सदस्य शहाबूद्दीन जमानत के संगे मुख्यधारा के राजनीति में फेर से दस्तक देवे प तैयार बाड़े, लेकिन सरकार अवुरी राजनीतिक रुख के पलटी मरला के बाद लागता कि अनंत सिंह अगिला कुछ महिना तक जेल में रहीहे।
ओईसे त फैसला अदालत के बा लेकिन सरकार अवुरी राजनीति के भूमिका के नकारल शायद बचकाना होई।
सीवान के तेज़ाब कांड के छोड़ बाकी सभ मामला में जमानत पा चुकल शहाबूद्दीन के बुधवार के पटना हाईकोर्ट ए मामला में जमानत दे देलस। ए मामला में शहाबूद्दीन प दु भाई के तेज़ाब में डूबा के हत्या करे के आरोप बा।
फिलहाल भागलपुर जेल में बंद मोहम्मद शहाबूद्दीन के वकील कहले कि, "शहाबूद्दीन प लगावल सभ आरोप झूठा बा। जब राजीव रोशन के हत्या भईल रहे तब शहाबूद्दीन भागलपुर जेल में बंद रहले। उ 2014 से भागलपुर जेल में बाड़े, जबकि घटना 2015 में सीवान में भईल रहे।"
शहाबूद्दीन के फेर से राजनीति में आवे से लालू प्रसाद यादव के अगुवाई वाली राष्ट्रीय जनता दल के 'MY' (मुसलमान-यादव) समीकरण के बल मिली त दोसरा ओर भूमिहार जाति से संबंध राखेवाला अनंत सिंह आज के कवनो राजनीतिक विचारधारा खाती नुकसानदायक हो सकेले।
एक समय नीतीश कुमार के 'आँख के तारा' कहाए वाला मोकामा के निर्दलीय विधायक अनंत सिंह अपना गिरफ्तारी के बाद जदयू छोड़ दिहले। हालांकि निर्दलीय चुनाव जीतला के बाद अनंत सिंह कहले कि 'हमार नेता नीतीश कुमार हवे।'
अनंत सिंह के ए बयान के बाद जदयू में वापस लेयावे के कोशिश तक शुरू भईल लेकिन राजद के दबाव के सोझा जदयू मजबूर हो के चुप्पी साध लिहलस।
दोसरा ओर, विधानसभा चुनाव के बाद भईल विधानपरिषद चुनाव में शहाबूद्दीन के पत्नी हिना सहाब के राजद में शामिल क अल्पसंख्यक वर्ग के मनावे के कोशिश में राजद जुट गईल रहे। लालू के मंशा साफ रहे कि अलग-अलग कारण से राजद से नाराज़ सांसद तस्लीमुद्दीन के काट पैदा करत हिना सहाब के आड़ में शहाबूद्दीन के अपना संगे मिला लिहल जाए।
हिना सहाब के राजद विधानपरिषद भेजे प्रस्ताव देलस, जवना के ठोकर मारत उ कहली कि, "हमरा कुर्सी ना चाही, बस हम अपना पति के जेल से बहरी देखल चाहतानी।" हिना के बयान से राजद के साफ इशारा मिलल अवुरी शहाबूद्दीन के जेल से निकाले के कोशिश शुरू हो गईल। नतीजा आज सभके सोझा बा।
एने, अनंत सिंह के मामला में पटना ज़िला प्रशासन अभी तक कड़ाई से निपटता जवना के नतीजा में पटना के डीएम संजय अग्रवाल, अनंत सिंह के खिलाफ 'अपराध नियंत्रण अधिनियम' (Crime Control Act / CCA) लगावे के सिफ़ारिश क दिहले। कोशिश सिर्फ एक बा कि अनंत सिंह के जदी सभ मामला में जमानत मिलियों जाए त उनुकर रिहाई कम से कम अभी त मत होखे पावे!
अनंत सिंह के खिलाफ 'अपराध नियंत्रण अधिनियम' लगावे के कारण बतावत पटना के एसएसपी मनु महाराज बुधवार के कहले कि, अनंत सिंह के कम से कम चार मामला में पटना हाईकोर्ट से जमानत मिल चुकल बा। अब मात्र एक मामला में उनुकर जमानत होखे के रह गईल बा।
एने सूत्र के दावा बा कि अनंत सिंह के खिलाफ 'अपराध नियंत्रण अधिनियम' एगो राजद के 'वरिष्ठ नेता' के दबाव में लगावल बा। राजद के इ नेता अनंत सिंह के रिहाई नईखन चाहत अवुरी उनुकर इच्छा बा कि सभ मामला में जमानत होखला के बादो अनंत सिंह कम से कम एक साल अवुरी जेल में बितावस।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva